google/wiki40b huggingface dataset:
Becquerel

Tjernobyl-ulykken

Ordet becquerel ble i Norge mest kjent etter Tsjernobyl-ulykken i 1986 der atomreaktoren i Tsjernobyl, nord for Kiev i Ukraina eksploderte og spredte store mengder radioaktivitet, blant annet over Norge.
Bornholms regionskommune

Kjente personer

Maleren Oluf Høst er født i Svaneke på Bornholm, og forfatteren Martin Andersen Nexø er oppvokst på Bornholm.
Metoppen

Metoppen eller Gap Nunatak er en liten nunatak, 1 030 moh, som ligger i midten av Hordern Gap i David Range i Framnesfjella i Antarktis. Den ble kartlagt av norske kartografer etter flyfoto tatt under Thorshavn-ekspedisjonene i 1936–37, og først gitt navnet «Metoppen», men den fikk sitt nåværende navn av Australian National Antarctic Research Expeditions etter plasseringen i Hordern Gap.
Friedrich Kalkbrenner

Bakgrunn

Friedrich Kalkbrenner var sønn av kordirigenten og komponisten Christian Kalkbrenner. Etter å ha fullført Conservatoire de Paris i fagene klaver og komposisjon med utmerkelse, fortsatte han utdannelsen i Wien fra 1803 til 1804. I Wien ble han hjulpet fram og fikk undervisning av blant andre Joseph Haydn, Johann Georg Albrechtsberger og Ludwig van Beethoven.

Musiker

Kalkbrenner startet karrieren som klaverlærer og pianist i Paris. Mellom 1813 og 1823 bodde han i England, der han gav konserter, komponerte og ble en framgangsrik pianolærer. I 1823 og 1824 gav han konserter i Frankfurt, Leipzig, Dresden, Berlin, Praha og Wien.
Senere i 1824 trakk Kalkbrenner seg tilbake fra offentligheten og slo seg ned i Paris med en betydelig oppspart formue. Her grunnla han en musikkskole, overveiende beregnet for viderekomne studenter, og videreutviklet klaverteknikken. Han studerte også pianokonstruksjon og i kompaniskap med Ignaz Pleyel grunnla han klaverbyggerfirmaet Pleyel.
Kalkbrenners undervisningsmetode for klaver ble nevnt i anerkjennende ordelag, blant andre av Franz Liszt. Eleven Camille Stamaty videreførte senere denne metoden. Frédéric Chopin, som holdt Kalkbrenner høyt og sannsynligvis tok noen undervisningstimer av ham, dediserte senere sin første klaverkonsert til ham.
I en periode ble Kalkbrenner regnet som den største pianisten i verden. Den eneste rivalen han hadde var Johann Nepomuk Hummel.
Osdalen (Halden)

Osdalen er et lite dalføre og et strøk i Halden kommune, og ligger 12 km sør for bysentrum langs fylkesvei 22 mot grenseovergangen ved Holtet. Stedet er bebygget med hus og hytter. Dalen munner ut i Iddefjorden.
På toppen av dalen går Kyststien, som kan følges nordover mot Halden by, eller sørover mot Berby.
Sophisticated Lady

«Sophisticated Lady» er en amerikansk jazzstandard, skrevet som en instrumental i 1932 av Duke Ellington og Irving Mills. Teksten ble tilføyd av Mitchell Parish. Den ble møtt med godkjennelse fra Ellington, som beskrev den som «vidunderlig, men passet ikke helt til min opprinnelige idé».
Den opprinnelige idéen var inspirert av tre av Ellingtons grunnskolelærere: «De lærte hele vinteren og turnérte i Europa om sommeren. For meg betyr det sophistication».

Norsk versjon

Tora Augestad har skrevet en norsk tekst. Hennes norske versjon heter «Sofistikerte frøken».
Mullsjö

Mullsjö er et tettsted i Mullsjö kommune i Jönköpings län i Västergötland i Sverige. I 2010 hadde tettstedet 5 452 innbyggere, hvorav 5 449 i Mullsjö.
Reginald

Etymologi

Reginald har opprinnelse i latinske Reginaldus, som igjen var dannet av germanske Raginald eller Raginoald, dannet av ragin, «råd», og wald, «herske».
Ole-Jacob Abraham

Biografi

Ole-Jacob Abraham er utdannet cand.polit. med hovedfag i historie ved Universitetet i Bergen 1999. Han har også utdannelse i russo-sovjetiske studier (sam.pol.), grunnfag, russisk mellomfag, marin historie og religionshistorie. Abraham har tjenestegjort i Den norske bataljonen i Kosovo (KFOR II) 2000. Han har også jobbet som redaktør i Nordisk Aqua & Fiskeriblad.
Astrobiologi

Astrobiologi (også kalt eksobiologi, xenobiologi eller bioastronomi) er læren om opprinnelsen, evolusjonen, distribusjonen og fremtidig liv i universet. Med andre er det en vanlig brukt betegnelse på studiet av muligheten for liv på andre himmellegemer enn Jorden. Astrobiologien har ennå ikke oppnådd status som egen vitenskap. Den er heller en protovitenskap, en blanding av forskjellige etablerte naturvitenskaper. Dette tverrfaglige fagfeltet omfatter søk etter beboelige miljøer i solsystemet og beboelige planeter utenfor solsystemet, leting etter bevis for prebiotisk kjemi, liv på Mars og andre himmellegemer i solsystemet, samt laboratorie-og feltarbeid knyttet til skapelsen og den tidlige evolusjonen av liv på Jorden. I tillegg gjennomføres det studier av potensialet for liv til å tilpasse seg utfordringene på Jorden og i verdensrommet.
I astrobiologi benyttes fysikk, kjemi, astronomi, biologi, molekylærbiologi, biokjemi, økologi, planetologi, geografi og geologi for å undersøke muligheten for liv i andre verdener og for å hjelpe til med gjenkjenningen av biosfærer som kan være svært forskjellige fra Jordens. Men astrobiologi i seg selv baserer seg på eksisterende vitenskapelige data; gitt mer detaljerte og pålitelige data fra andre deler av universet, kan det teoretiske grunnlaget for biologi, fysikk og kjemi utfordres av astrobiologi. Det florerer mange spekulasjoner i fagfeltet for å gi et helhetsbilde, og astrobiologi fokuserer hovedsakelig på hypoteser som passer godt inn i eksisterende vitenskapelige teorier.
Selve ordet astrobiologi betegner en ganske ny protovitenskap som tar for seg livet i sin alminnelighet. Dette innbefatter søket etter liv på fremmede planeter, både innenfor og utenfor solsystemet og søket etter livets opprinnelser på vår egen klode. Selv om astrobiologien selv er en ny disiplin, er enkelte deler av fagfeltet ikke nye i det hele tatt. De første eksperimentene om livets opprinnelse på Jorden ble utført allerede på 1950-tallet. Det mest berømte er Miller-Urey-eksperimentet, som viste at det er lett å fremstille de elementære forbindelsene som trengs for å danne en levende organisme.
Elva kvinnor i ett hus

Elva kvinnor i ett hus er et musikkalbum med Agnetha Fältskog, utgitt i 1975.
John Lindley

Liv og virke

John Lindley var et av fire barn til foreldrene George og Mary Lindley. Hans far eide en kommersiell planteskole og var pomologist (vitenskapen om frukt og fruktdyrking). Selv om han hadde stor kunnskap om hagebruk, var hans foretagende ikke profitabelt og var preget av gjeld. Som gutt kunne John hjelpe faren i hans arbeid og samlet også inn planter som fant rundt om i fylket Norfolk. Han fikk sin gymnasutdannelse i Norwich. Han kunne tenkt seg å begynne på universitetet eller kjøpe seg en kommisjon i hæren, men familien hadde ikke råd til noen av delene. Han ble isteden belgisk agent for London-basert frøgrossist i 1815.
På denne tiden ble Lindley kjent med botanikeren William Jackson Hooker som lot ham bruke sitt botaniske bibliotek og som introduserte ham for Joseph Banks som tilbød ham jobb som assistent for sitt herbarium. Hans første utgivelse kom i 1819, en oversettelse av Analyse du fruit av den franske botanikeren Louis Claude Richard. I 1820 utga en sin egen bok, Monographia Rosarum, med beskrivelser av nye arter og tegninger gjort av ham selv. Allerede året etter kom Monographia Digitalium, og Observations on Pomaceae. Begge var bidrag til Linnéselskapet i London.
Han var 1822-62 sekretær ved Royal Horticultural Society og deretter professor ved University College i London 1829, en posisjon hadde fram til 1860.
I sin An introduction to the natural system of botany stilte Lindley opp et naturlig system, hvilket han i 1833, 1839 og 1845 modifiserte og forbedret. Han var vesentlig virksom som deskriptiv systematiker og utga et antall fortjenstfulle encyklopediske verk, foruten ovenfor omtalte Synopis of the British flora (1829), The genera and species of orchidaceous plants (1830-40), The fossil flora of Great Britain (1831-37, 3 bind med 230 illustrasjoner, sammen med William Hutton), The theory of horticulture (1840), Pomologia britannica (1840, 3 bind med 152 illustrasjoner) samt en detaljert håndbok i systematisk botanikk, The vegetable kingdom (1846). Lindley var en av grunnleggerne av The Gradener's chronicle (1841).
Autornavnet Lindl. kan benyttes for John Lindley i sammenheng med et vitenskapelig navn innenfor botanikken.
Gift

Typer gifter

Giftstoffer som kan oppstå under gitte omstendigheter i naturen kalles toksiner. Enkelte bakterier, planter, sopper og dyr, kan bruke toksiner til å forsvare seg eller som angrepsmiddel for å skaffe seg mat. Gifter som ikke har opphav fra en biologisk organisme kalles for toksikanter, disse kan ha ulikt opphav.
Det er flere måter å gruppere giftstoffer på. Den ene måten er hvordan de virker og hvor de virker. Den andre er hvilken stoffgruppe stoffet tilhører. Det er som oftest ingen forbindelse mellom disse to, da en stoffgruppe kan virke på mange forskjellige måter, og visa versa. Heller ikke alle stoffene innen en stoffgruppe behøver å være giftig. Stoffgruppene kan også ha glidende overganger, det vil si at de kan være del av flere grupper samtidig. Noen av disse er:

Giftutslipp i Norge

De siste årene har det foregått en rekke med giftutslipp i Norge. Mest kjent er uhell ved industribedrifter der gift er tilført vassdrag, men det har også vært saker der bedrifter bevisst har forsøkt å kvitte seg med giftig avfall som over tid har forurenset miljøet. Aktuelt nylig er yrkesskade som følge av kontakt med kjemilalier spesielt innenfor oljevirksomheten.

Miljøorganisasjoner

Miljøorganisasjonen Bellona har stått sentralt i arbeidet med å avdekke miljøkriminalitet i Norge. Etterhvert har andre norske miljøorganisasjoner som Norges Naturvernforbund og Framtiden i våre hender kommet med i denne debatten.
Seiling under Stillehavslekene 1971

Seiling under Stillehavslekene  1971. Seiling var en av flere sporter som var med i de fjerde Stillehavslekene som ble arrangert i Papeete i Fransk Polynesia i perioden 25. august til 5. september 1971. Det var andre gangen som seiling var med på programmet i stillehavslekene.
Gayhurst

Beskrivelse

Navnet er av angelsaksisk opprinnelse, og betyr «trekledd ås hvor man holder geiter». Den er nevnt som Gateherst i Domesday Book (1086), og på det tidspunkt eide biskop Odo av Bayeux den lokale herregården.
Sognekirken St Peters Church, dedikert apostelen Peter, er en liten kirke fra 1600-tallet, opprinnelig bygget for å tjene som sete for familien Christie. Ombygget i 1728 i en mer klassisk stil for å erstatte middelalderkirke av en ukjent arkitekt.
Gayhurst House (i dag kjent som Gayhurst Court) er en sent elisabetansk herregård, men med betydelig endringer av den viktorianske arkitekten William Burges. Bygningen ligger tilstøtende til sognekirken. Det ble hevdet at Francis Drake eide herregården, men det er ikke påvist at noen gang bodde der.
Eidsvoll Boligbyggelag

Eidsvoll Boligbyggelag var et boligbyggelag i Eidsvoll i Akershus og ble opprettet 1. desember 1971. I 2010 fusjonerte boligbyggelaget med Boligbyggelaget Romerike.
Før fusjonen hadde laget 327 medlemmer og forvaltet 263 boliger i 11 borettslag, sameier og andre selskap.
Eidsvoll Boligbyggelag var en del av Norske Boligbyggelags Landsforbund (NBBL).
Melhus videregående skole

Historie

Skolen ble startet høsten 1984, men bestod bare av et paviljongbygg de første årene. Mye av undervisningen var derfor spredt på flere skoler i området. Gimse barneskole, Gimse ungdomsskole, Høyeggen skole og Trøndertun folkehøgskole. Først i 1987 fikk skolen eget skolebygg. En større utvidelse og delvis ombygging av skolen (både utvendig og innvendig) ble utført i 2006 og 2007. Byggeprosjektet sto ferdig til skolestart høsten 2007. Det foreligger også planer om ytterligere utbygging av skolen.
Melhus videregående skole har i mange år hatt et nært og godt samarbeid med Timbila High School i Taveta, Kenya. Dette vennskapsprosjektet har gjort at elever og lærere ved de to skolene har besøkt hverandre flere ganger, og det har også ført til at Melhus kommune har innledet et samarbeid med kommunen i Taveta. Skolen har siden 2009 hatt et tilbud om spisset toppidrett sykkel i samarbeid med Olympiatoppen. Våren 2017 innledet Service og samferdsel et samarbeid med Rema Melhus Torg om butikkovertakelse for vg2 SS, og skoleåret 2018/19 er dette samarbeidet utvidet til en konkurranse som involverer flere skoler og Rema-butikker i Trøndelag
To All the Girls I've Loved Before

«To All the Girls I've Loved Before» er en sang, skrevet av Albert Hammond og Hal David.
Hammond spilte den inn to ganger. «To All the Girls I've Loved Before» ble første gang utgitt på single for Epic med «Down by the River» på A-siden i 1975. Begge sporene var hentet fra LP-platen, 99 Miles From L.A. (Epic S EPC 80961).
Den andre versjonen til Albert Hammond ble utgitt på singlen Epic S EPC 81983 i Storbritannia i 1977. Den var arrangert og produsert av. B-siden var «Kaleidoscope».
«To All the Girls I've Loved Before» var hentet fra LP-platen, When I Need You (Epic S EPC 5104).
En coverversjon med sangerne Julio Iglesias og Willie Nelson ble utgitt på singlen Columbia i 1984. Produsent var Richard Perry. B-siden var «I Don't Want to Wake You». 
«To All the Girls I've Loved Before» var også med på Iglesias' LP-plate, 1100 Bel Air Place. Den ble et gjennombrudd for Iglesias på det engelskspråklige markedet.
Sangen lå som høyest som # 5 på Billboard Hot 100-listen og som # 1 på RPM Top Singles-listen. «To All the Girls I've Loved Before» ble # 1 på countrylisten og var én av to inntredener på countrylisten for Julio Iglesias og Willie Nelson som duo (Den andre sangen var «Spanish Eyes». Den lå som høyest som # 8 i slutten av 1988).
Den var Iglesias' største hit i USA og Canada og Nelsons største hit i Europa. Platen lå også på de australske, newzealandske og sør- afrikanske listene og solgte meget godt.
Sangen har blitt Iglesias engelskspråklige signatursang og har en fremtredende plass på hans konserter. Takket være denne sangen ble 100 Bel Air Plac Iglesias' best solgte album verden over.
I 1984 ble også Nelson og Iglesias kåret til «Duo of the year» av Country Music Association og «To All the Girls I've Loved Before» ble kåret til årets single av Academy of Country Music.
Mange artister har gjort coverversjoner av sangen, innbefattet Merle Haggard, Engelbert Humperdinck og andre.
I 2010 spilte den canadiske sanger/låtskriver, Alanis Morissette, inn en versjon av sangen omskrevet som  «To All the Boys I've Loved Before». Den ble utgitt på hennes kommende studioalbum. Nelson spilte rytmegitar på innspillingen.
Aerenicopsis

Utseende

Små til middelsstore, spinkle, grå- eller brunaktige trebukker. Kroppsformen er ganske langstrakt.
De fleste er lyst gråbrune, ofte med vage, lysere tegninger på dekkvingene, noen få er mer fargerike med tegninger i gult, rødt og svart.

Utbredelse

Denne gruppen er utbredt i Sør- og Mellom-Amerika, nord til Mexico.
Dimitris Khondrokoukis

Karriere

Som ungdom kom han på 12.-plass ved ungdoms-VM i friidrett 2005, med 2,04 meter. I 2006 deltok han ved junior-VM i friidrett i Beijing. Her hoppet han 2,19, og fikk sjetteplass. 
Ved junior-EM i friidrett 2007 kom han på 4.-plass, med samme høyde som Andriy Protsenko og Raul Spank, som fikk sølv og bronse. Like bra gikk det ikke ved U23-EM i friidrett 2009, der han endte på 12.-plass, med 2,14 meter. 
2011 startet med EM i friidrett innendørs 2011 i Paris i mars. Der kom han på 5.-plass med 2,29 meter, som var ny personlig rekord. I juni satte han ny personlig utendørøs, ved Lag-EM i friidrett 2011 (First League) i Izmir, med 2,32 meter. Han vant høydekonkurransen med dette hoppet. Ved VM i friidrett 2011 i Daegu tangerte han sin personlige rekord på 2,32, men dette holdt bare til femteplass. 
I februar 2012 vant han gull ved Balkanmesterskapet innendørs, med 2,26. I mars vant han gull ved VM i friidrett innendørs 2012 i Istanbul. Han hoppet 2,33, som var ny personlig rekord innendørs. I mai tangerte han sin personlige rekord utendørs (2,32) ved Diamond League-stevnet i Doha. 
Khondrokoukis var tatt ut til sommer-OL 2012, men trakk seg i juli etter å ha testet positivt på stanozolol ved en dopingtest.
Konerøya

Konerøya er en av de mindre øyene av Bastianøyane, Svalbard, beliggende øst av Wilhelmøya og nordøst av Spitsbergen. Øyen er langstrakt med ca 1,5 km i nordvest-sydøstlig retning, mens bredden ikke overskrider 200 m. Den består av lave basaltklipper og sandbanker, og det høyeste punktet når 27 moh.
Bastianøyane ble oppdaget i 1867 av Nils Fredrik Rønnbeck, den første som seilte rundt Spitsbergen. De fleste øyene i Bastianøyane ble navngitt under den første tyske polarekspedisjonen (1868), ledet av Carl Koldewey, og denne er oppkalt etter Wilhelm Koner, en tysk geograf.
Nærmeste øyer er Langeøya ca 4 km mot nordvest og Geograføya ca 2 km mot syd.
Dyrelivet består i stor grad av isbjørn.
Martin Heinrich Klaproth

Bakgrunn

Klaproth var sønn av en fattig skredder i Wernigerode. 
Etter å ha gått på byskolen i Wernigerode arbeidet Klaproth i seks  år i Ratsapotheke i Quedlinburg. Mellom 1766 og 1771 var han assistent ved forskjellige apoteker i Hannover (Hofapotheke), Berlin (Mohrenapotheke) og Danzig (Ratsapotheke). Under oppholdset i Berlin utydannet han seg videre under kjemikerne Johann Heinrich Pott og Andreas Sigismund Marggraf.
I 1771 vendte han tilbake fra Danzig til Berlin og arbeidet ved apoteket «Zum weißen Schwan» i Berlin, hos kjemikeren Valentin Rose den yngre. Etter dennes død overtok Klaproth apoteket. Han fikk sin vitenskapelige formasjon av Roses begge sønner, den senere som kjemiker og analytiker kjente Heinrich Rose og geologen Gustav Rose.

Vitenskapelig karriere

Klaproth var en av sin tids mest fremstående kjemikere, og den første som i Tyskland tok i bruk Antoine Laurent de Lavoisiers system. Han foreslo i 1792 for Berlins akademi å underkaste forsøkene om forbrenning og oksidering en granskning, som, så bekreftet Lavoisiers teori. Klaproth var hovedsakelig mineralanalytiker, og den første som uforfalsket offentliggjorde sine analyser som de hadde falt ut, og ikke mer eller mindre endret etter egen vurdering og smak, som det tidligere var vanlig. 
Han undersøkte flere hundre mineraler kvantitativt og oppdaget dermed grunnstoffene uran (1789), zirkonium (samme år) og cerium (1803, samtidig med og uavhengig av Berzelius og Hisinger). 
Han isolerte også ett nytt oksid fra en ungarsk prøve i 1795 og fant rutile (titandioksid), men påpekte at det inngående grunnstoffet ikke var nytt. William Gregor hadde allerede i 1791 identifisert titan i ilmenitt (jerntitanoksid) og ansees å være oppdageren. Klaproths navneforslag på det nye stoffet var imidlertid det som ble mest anvendt i ettertid, navnet på kjempene som var jordens første sønner. 
Ved opprettelsen av universitetet i Berlin ble Klaproth professor i kjemi der i 1810.
Blant Klaproths undersøkelser inntar de over meteorsteinene og honningsteinen en fremtredende plass. Hans mange i samtidiens tidskrifter spredte avhandlinger ble samlet til ett arbeide i Beiträge zur chemischen kenntniss der Mineralkörper (1795-1810), hvortil slutter eig det 1815 i publiserte arbeidet Chemische Abhandlungen gemischten Inhalts.
Terrorangrepet mot Glasgow lufthavn 30. juni 2007

Hendelsesforløp

Jeepen ble ifølge vitner kjørt i omkring 50 km/t inn i sikkerhetssperringene foran terminalen, og deretter gjennom hovedinngangen. Det skal ha vært flere bensinkanner og gasstanker i kjøretøyet, og vitner fortalte at det allerede brant under bilen da den traff bygningen. De to mennene i bilen ble beskrevet som asiater.
Ifølge politiet brøt brannen ut da bilen ble kjørt inn i terminalen. Et vitne fortalte at føreren forsøkte å kjøre rett gjennom døren, mens et annet fortalte at han ruset motoren for å få dekkene til å ta fyr. Et tredje vitne fortalte at han så at den ene mannen sprang ut av bilen, helte bensin over seg selv og begynte å slåss med polititjenestemenn som var på stedet.
Etter å ha sprunget ut av bilen skal en av mennene ha blitt lagt i bakken av Stephen Clarkson, et tilfeldig vitne. Sky News fortalte at gassbeholdere og bensin ble spredd utover av mennene etter kollisjonen.
En talsperson for Strathclyde Police bekreftet at to menn hadde blitt arrestert, og at en av dem hadde alvorlige brannskader. Han ble fraktet til Royal Alexandra Hospital i Paisley, i kritisk tilstand. På sykehuset fant man en mistenkelig gjenstand på kroppen hans, og sykehuset ble delvis evakuert i tilfelle det dreide seg om et selvmordsbelte. Gjenstanden ble sikret uten skader. Den andre mannen ble fraktet til politistasjonen i Govan.
Flyplassen ble evakuert og alle flyvninger ble innstilt. Operatøren BAA annonserte at den vil være stengt «inntil videre».
Politiet uttalte at de mener at angrepet var forbundet med bilbombene som ble funnet i London 36 timer tidligere.

Reaksjoner

Statsminister Gordon Brown ble informert av tjenestemenn, og ledet et møte i Cobra på kvelden 30. juni. Han hadde også en samtale med Skottlands førsteminister Alex Salmond om hendelsen.
Innenriksminister Jacqui Smith annonserte at hendelsen ble regnet som en terroraksjon, og at beredskapsnivået ble hevet til høyeste nivå, fra «alvorlig» til «kritisk», hvilket betyr at man frykter ytterligere angrep i umiddelbar fremtid.
Andre flyplasser i Storbritannia, som Edinburgh lufthavn, Blackpool internasjonale lufthavn, Liverpool John Lennon lufthavn og Newcastle internasjonale lufthavn, ble stengt for å vurdere sikkerheten. Northumbria Police styrket sikkerhetstiltakene ved sistnevnte flyplass, og trafikk til flyplassen i Edinburgh ble omdirigert utenfor flyplassområdet. Glasgows andre flyplass, Glasgow Prestwick lufthavn, ble holdt åpen med økt tilstedeværelse av bevæpnet politi. På andre flyplasser, som London Heathrow lufthavn, har man holdt åpent, men ikke tillatt private kjøretøy å komme nær terminalen.
Snill Gutt

Snill Gutt eller Snill Pike var en pris som ble delt ut av Pressefotografenes Klubb (PK) hvert år fra 1959 til 2012. Den ble gitt til kjente personer fra det offentlige liv, personer som hadde vist stor evne til å samarbeide godt med pressen. Statuettene «Snill Gutt» og «Snill Pike» var laget i bronse av billedhugger Fritz Røed. 
I 2013 vedtok et enstemmig PK-årsmøte å avvikle kåringen. I begrunnelsen for forslaget om å kutte prisutdelingen het det: 
«journalistikken er avhengig av full tillit fra leseren om en uhildet dekking av en nyhetshendelse. Kåringen av snill gutt/snill pike kan skape det inntrykk at journalistene (pressefotografene) og objektet har et nært forhold til hverandre, et inntrykk som ikke tjener fotojournalistikkens troverdighet»
Abraham Lincoln: Vampire Hunter

Om filmen

Filmen er basert på Grahame-Smiths egen roman med samme navn. Den er bygget rundt en oppdiktet historie sentrert rundt den virkelige Abraham Lincoln (den 16. presidenten av USA) og hans hemmelige identitet som vampyrjeger.

Handling

Abraham Lincoln (Benjamin Walker) har opplevd det grusomste mareritt noe barn kan oppleve: han ble vitne til at hans egen mor ble drept. Ni år senere bærer han fremdeles på alt hatet til hans mors morder, Jack Barts (Marton Csokas), som han prøver å drepe, men mislykkes totalt - Barts er nemlig en vampyr, og Abraham har ingen sjanse til å overvinne ham. Han blir reddet av en mystisk mann ved navn Henry Sturgess (Dominic Cooper).
Det viser seg at Sturgess er en vampyrjeger som lever og ånder for å holde verden trygg for vampyrer. Abraham insisterer på å trenes opp av Sturgess for å en dag kunne ta knekken på Barts. Sturgess er streng på to ting. Én: Abraham skal ikke bli vampyrjeger kun for hevnens skyld, men for samfunnets beste. To: Han skal ikke menge seg med familie og venner, for deres eget beste.
Men når Abraham møter vakre Mary Todd (Mary Elizabeth Winstead) og møter igjen sin barndomsvenn Will Johnson (Anthony Mackie), bestemmer Abraham seg for at det er verdt risikoen å holde på den store hemmeligheten: at han er politiker om dagen og vampyrjeger om natten.